
Expedient núm. 
(2024_123)
SCS


ANUNCI


De conformitat amb l’acord de la Junta de Govern Local del dia 10 d’abril de 2024, es fa pública la convocatòria de subvencions per a entitats, any 2024.

El termini de presentació de sol·licituds es del 15 d’abril de 2024  fins el 30 maig de 2024, ambdós inclosos.

En compliment d’allò previst a l’article 124.2 del Decret 179/1995, de 13 de juny, pel qual s’aprova el Reglament d’Obres, Activitats i Serveis dels ens locals, se sotmet a informació pública per un termini de vint dies a comptar a partir de la publicació al Butlletí Oficial de la Província de Barcelona, per a la presentació de reclamacions i al·legacions. Transcorregut aquest termini sense que s’hagi formulat cap al·legació o impugnació, l’acord d’aprovació esdevindrà definitiu

El contingut íntegre de les bases reguladores particulars és el que es transcriu a continuació:


BASES REGULADORES PARTICULARS PER A LA CONCESSIÓ DE SUBVENCIONS 2024

Introducció.-

 A l’efecte de donar compliment a allò previst a l’article 1 de les Bases Generals tipus reguladores de la concessió de subvencions de l’Ajuntament de La Pobla de Claramunt, aprovades pel Ple d’aquesta Corporació el 15 de gener de 2004 i publicada al Butlletí Oficial de la Província de Barcelona el 24 de gener de 2004.

Vist que en el Ple Municipal celebrat en sessió ordinària el dia 21 de febrer de 2024 es va aprovar el pla estratègic de subvencions per l’exercici de 2024, es procedeix a la redacció de les bases reguladores particulars següents:


Primer.- Objecte:

L’objecte d’aquestes bases és regular l’atorgament de subvencions per part de l’Ajuntament de La Pobla de Claramunt a entitats sense afany de lucre, i a persones físiques que compleixin els requisits establerts a les mateixes, amb la finalitat de promoure la participació i implicació dels seus habitants a través de les diferents entitats i associacions.

Segon.- Període d’execució:

Les subvencions concedides a l’empara d’aquestes bases, s’han de destinar a finançar projectes/activitats desenvolupades en l’exercici 2024. L’incompliment en l’objecte, termini o condicions rellevants del projecte poden donar lloc a la pèrdua de la subvenció. L’atorgament de la subvenció no eximeix del tràmit de sol·licitud de llicències d’ús d’espais públics per a dur a terme les activitats o de sol·licituds d’altres permisos municipals.

Tercer.- Procediment de concessió:

3.1. Concurrència competitiva

El procediment de concessió de les subvencions ordinàries serà el de concurrència competitiva; és a dir, la concessió de subvencions es realitza a través de la convocatòria de subvencions; presentació de sol·licituds, l’informe d’aquestes sol·licituds per l’òrgan col·legiat, que establirà la proposta d’adjudicació, d’acord amb els criteris d’atorgament fixats a les bases.

3.2. Concessió directa

Les subvencions es poden concedir de forma directa, sense concurrència ni publicitat en els casos següents:
a) Quan figurin de forma nominativa en el pressupost municipal o a les bases d’execució del mateix regulades per un conveni anual.
b) De forma excepcional en que s’acreditin raons d’interès públic, social i econòmic o humanitari, o altres degudament justificades que dificultin la seva convocatòria pública.

3.3. Concessió indirecta

Són considerades totes les subvencions indirectes aquelles prestacions que realitza l’Ajuntament ja sigui per la cessió de locals, infraestructures (taules, cadires, neveres, escenaris...) i edició de material (fulletons, cartells...).



Quart.- Requisits de les entitats beneficiàries: 

Poden sol·licitar subvencions les persones jurídiques legalment constituïdes i les persones físiques que hagin de realitzar l’activitat que fonamenta el seu atorgament, sempre que no estiguin afectades per cap de les prohibicions contingudes a l’article 13 de la Llei 38/2003, de 17 de novembre, General de Subvencions (LGS) i que compleixin els requisits següents:
a) Associacions i entitats sense ànim de lucre que estiguin degudament constituïdes i persones físiques que realitzin projectes o activitats d’interès municipal i/o de foment en benefici de la població.
b) Disposar dels mitjans i capacitat suficients per a la realització dels projectes objectes dels presents ajuts i garantir el compliment dels objectius previstos
c) Estar al corrent de les seves obligacions tributàries i amb la Seguretat Social.
d) Haver justificat les subvencions anteriorment concedides, el termini de justificació de les quals ja hagi finalitzat.
e) No haver estat objecte de cap resolució ferma de caràcter sancionador en relació amb la prestació del servei que es subvenciona, o bé haver-ne estat objecte i haver transcorregut els terminis previstos legalment per a la prescripció de la sanció.

No poden sol·licitar subvencions les entitats, persones físiques o associacions que no respectin l’actual marc democràtic com la Declaració Universal dels Drets Humans i altres de naturalesa similar o bé que practiquin actuacions xenòfobes, racistes, homòfobes, misògines o discriminin per raons de gènere.
 
La concurrència d’aquests requisits s’acreditarà en el moment de presentar la sol·licitud, mitjançant la presentació dels documents que s’indiquen a l’article següent.

Cinquè.- Documentació a aportar: 

A la sol·licitud de subvenció, d’acord amb el model normalitzat núm.1 cal adjuntar la documentació seguidament relacionada, excepte que aquests documents ja estiguin en poder de l’Ajuntament:
1) Original del NIF del/de la sol·licitant i del/de la representat legal.
2) Original de l’escriptura de constitució o Estatuts i òrgans de representació.
3) Certificat expedit pel/per la Secretari/ària de l’entitat que acrediti la representació legal del/la sol·licitant (model normalitzat núm. 2), o en el seu cas poders de representació.
4) Declaració responsable del/de la sol·licitant, o representant legal, de no estar inclòs/a en cap dels supòsits previstos en l’article 13.2 de la LGS així com de la concurrència dels requisits per a poder obtenir la condició de beneficiari/ària i de compromís de compliment de les condicions imposades per a l’atorgament de la subvenció (model normalitzat núm. 3)
5) Memòria del projecte  (model normalitzat núm. 4).
6) Projecte/activitat a realitzar i pressupost previst pel projecte pel que es demana la subvenció segons model normalitzat núm. 5.
7) Identificació del compte bancari en el qual s’abonarà la subvenció mitjançant transferència bancària (model normalitzat núm. 6).
8) De conformitat amb l’article 13.5 de la LO 1/1996 de Protecció Jurídica del Menor introduït per la LO 26/2016, si el projecte subvencionable comporta l’exercici de professions, oficis i activitats que impliquin contacte habitual amb menors d’edat, el/la sol·licitant de la subvenció tindrà l’obligació d’acreditar que les persones que treballin en el projecte no han estat condemnades per sentència ferma per algun delicte contra la llibertat i indemnitat sexual.

En aquest sentit, el/la sol·licitant ha de signar una declaració responsable (model normalitzat núm. 7) en què manifesti disposar de les certificacions legalment establertes per acreditar que les persones que participin en el projecte no han estat condemnades per sentència ferma per algun delicte contra la llibertat i indemnitat sexual, i que en cas que canviï alguna persona adscrita al projecte, es compromet a aportar una nova declaració responsable. El contingut d’aquesta declaració responsable aportada pel beneficiari/ària i les certificacions negatives de què disposi serà vigent durant un any, amb el benentès que si té coneixement d’algun cas de condemna per sentència ferma pels delictes esmentats, està obligat a comunicar aquesta circumstància de manera immediata.

L’incompliment d’aquesta obligació podrà ser causa de revocació, sens perjudici de les altres conseqüències que legalment se’n derivin.

Sisè.- Termini, forma i lloc de presentació de les sol·licituds

El termini de presentació de les sol·licituds serà del dia 15 de d’abril de 2024 fins el 30 de maig de 2024. 

Les sol·licituds s’han de presentar per escrit, complimentant els models normalitzats, que s’han de signar pel /per la sol·licitant o representant legal.

Els models normalitzats de sol·licitud, així com el de tots els documents exigits es poden trobar a la pàgina web de l’Ajuntament.

Les sol·licituds, conjuntament amb la documentació exigida a la base reguladora 5, s’han de presentar a través del registre oficial en qualsevol dels llocs que preveu l’article 16 de la llei 39/2015.

La presentació de la sol·licitud de subvenció pressuposa el coneixement i l’acceptació de les normes que la regulen.

Setè.- Rectificació de defectes o omissions en la documentació

En cas que la documentació presentada sigui incorrecta o incompleta, es requerirà al/ a la beneficiari/ària, per tal que en el termini de deu dies hàbils a partir del dia següent a la notificació, procedeixi a la seva rectificació o a les esmenes necessàries, amb la indicació que si no ho fa així s’entendrà per desistida la seva sol·licitud.

 Vuitè.- Criteris objectius d’atorgament de la subvenció

1. Foment de les activitats de lleure, lúdiques i programes de caràcter sociocultural: Fins a 15 punts.
2. Capacitat organitzativa i de planificació de l’associació en els projectes realitzats l’any anterior. Fins a 10 punts.
3. Incorporació de la perspectiva de gènere en el seu àmbit d’actuació. Fins a 10 punts.
4. Difusió i promoció de la llengua i les tradicions catalanes. Fins a 15 punts.

Novè.- Òrgans competents per a la instrucció i la proposta de concessió

Les sol·licituds seran valorades en primera instància per la regidoria corresponent i posteriorment consensuades per l’òrgan consultiu que elevarà la proposta a la Junta de Govern Local per a la seva aprovació.

La proposta de concessió de les subvencions serà elaborada per un òrgan col·legiat format per les persones seguidament relacionades:

El/la Alcalde/ssa, que presidirà l’òrgan

El/la Regidor/a de l’àrea corresponent

El/la secretari/ària interventor/a de l’Ajuntament

El Tècnic/a de l’àrea corresponent

Atesa la llei 19/2014 de 29 de desembre de transparència, accés a la informació pública i bon govern la informació es publicarà al web una relació del suport econòmic donat a cada projecte.

La presentació de sol·licituds implicarà la manifestació tàcita del consentiment inequívoc al tractament de dades de caràcter personal i la seva publicació d’acord amb el que estableix l’article 18 de la LGS i les condicions que estableix la Llei 16/2013, de 9 de desembre, de transparència, accés a la informació pública i bon govern. D’acord amb la llei orgànica 3/2018, de 5 de desembre, de protecció de dades personals i garanties dels drets digitals totes les dades facilitades per les entitats sol·licitants seran incloses en un fitxer propietat de l’Ajuntament de La Pobla de Claramunt, amb la finalitat única i exclusiva de gestionar i tramitar el procediment de concessió de subvencions establerts en aquesta convocatòria d’acord amb els principis de seguretat i confidencialitat de les dades que la normativa sobre protecció de dades estableix. Així mateix, les entitats tindran la possibilitat d’exercir els drets d’accés, rectificació, cancel·lació i oposició, en els termes inclosos en la legislació vigent mitjançant escrit presentat al Registre de l’Ajuntament.

Desè.- Quantitat total màxima de les subvencions a atorgar i consignació pressupostària

El pressupost màxim que es destinarà aquest any 2024 per a la concessió de les subvencions regulades en les presents bases anirà a càrrec de l’aplicació pressupostària següent:

202 9240 48900 “Subvencions a entitats (Participació ciutadana)”: 45.000,00 €

Onzè.- Forma i termini de justificació 

L’Associació haurà de justificar la realització de les activitats subvencionades presentant a l’Ajuntament els documents que integren el compte justificatiu simplificat (model normalitzat núm.: 8)

1. Memòria detallada de l’actuació indicant la relació de despeses de l’activitat, així com la relació d’altres ingressos o subvencions amb la mateixa finalitat o la declaració de la seva inexistència i la declaració sobre la difusió realitzada de les actuacions subvencionades per l’Ajuntament de la Pobla de Claramunt.
2. Certificat d’estar al corrent d’obligacions tributàries i amb la Seguretat Social, si no ha acceptat de forma expressa que siguin obtinguts directament per l’Ajuntament de la Pobla de Claramunt, o declaració responsable, en els supòsits previstos en l’article 24 del RD 887/2006, pel qual s’aprova el Reglament de Llei General de Subvencions.
			
Les factures han de reunir els requisits del RD 1619/2012, de 30 de novembre, pel qual s’aprova el Reglament pel que es regulen les obligacions de facturació, i:

1. Ser originals o fotocòpies compulsades per l’Ajuntament.
2. Estar datades durant l’any 2024.
3. Ajustar-se al pressupost presentat al formulari de sol·licitud.

La documentació justificativa es presentarà abans del 31 de gener del 2025. 

Quan l’òrgan competent per la comprovació de la subvenció apreciï l’existència de defectes a esmenar en la justificació presentada, s’informarà al beneficiari concedint-li un termini de 10 dies per la seva correcció. 

A partir del 31 de gener de 2024 i una vegada transcorregut el termini de 10 dies sense haver presentat la documentació justificativa de la subvenció es procedirà a exigir el reintegrament de les quantitats rebudes.

Dotzè.-Despeses subvencionables 

Es consideren despeses subvencionables aquelles que sens dubte responguin a la naturalesa de l’activitat subvencionada, generades directament del projecte subvencionat, produïdes en el desenvolupament de l’activitat, que es realitzin durant l’any 2024 i el pagament de les quals s’hagi efectuat abans del 31 de gener del 2025.

No es subvencionaran les despeses que no estiguin directament relacionades amb el projecte.

La subvenció no pot superar el 50% del cost de l’activitat; en cas de que s’excedeixi aquest límit, s’ha de justificar a l’expedient de manera degudament raonada la necessitat d’aquest increment.

Quan els/les sol·licitants siguin beneficiaries de subvencions o programes de suport d’altres administracions adreçades i sol·licitades pel propi Ajuntament, l’import rebut computarà en el 50%. En cas de que s’excedeixi

Tretzè.- Pagament

1.- El pagament de la subvenció es realitzarà prèvia justificació per part del beneficiari.

2.- Es preveu el pagament anticipat (bestreta) en un 75% en el moment de l’atorgament de la subvenció.

3.- Així mateix, abans del pagament el/la beneficiari/ària haurà d’acreditar fefaentment trobar-se al corrent de les seves obligacions tributàries i amb la Seguretat Social (o autoritzar a l’Ajuntament a obtenir els corresponents certificats: (model normalitzat núm. 11)

Catorzè.- Obligacions del beneficiari 

1.- El perceptor de subvenció concedida per l’Ajuntament, s’obliga a executar les activitats subvencionades de conformitat amb els principis de bona administració, bona fe i presumpció de legalitat, així com a la seva justificació.

2.- El perceptor/a de la subvenció està obligat a sotmetre’s a les actuacions de comprovació i de control financer que realitzi la Intervenció General de l’Ajuntament, i a aportar tota la informació que els sigui requerida en l’exercici de les actuacions anteriors i en relació a la subvenció concedida.

3.- Els documents, de qualsevol mena, justificatius de l’aplicació dels fons rebuts, s’hauran de conservar per un període no inferior a 6 anys, comptadors des de la finalització del termini de presentació de les justificacions.

4.- El beneficiari haurà de fer constar la col·laboració de l’Ajuntament en l’execució del  projecte o de l’activitat, en tota la documentació impresa i en cartells o mitjans electrònics i audiovisuals.

5.-	L’incompliment d’aquestes obligacions originarà les responsabilitats que en cada cas corresponguin i podrà suposar la revocació, reducció o reintegrament de la subvenció concedida.

Quinzè.- Compatibilitat amb d’altres subvencions

1.- El beneficiari haurà de comunicar la petició i/o obtenció de qualsevol subvenció pública concurrent que no s’hagi declarat a la sol·licitud.

2.- La subvenció atorgada serà compatible amb qualsevol altra concedida per altres administracions o ens públics o privats. Tanmateix, l’import total de les subvencions rebudes per la mateixa finalitat no podrà superar el cost total del projecte/activitat a desenvolupar.

Setzè.- Règim jurídic supletori

En tot allò no previst expressament en aquestes bases, són d’aplicació la llei 38/2003, de 17 de novembre, General de Subvencions, el RD 887/2006, de 21 de juliol, pel qual s’aprova el reglament de la LGS, la Llei 39/2015, d’1 d’octubre, del procediment administratiu comú de les administracions públiques, la llei 40/2015, d’1 d’octubre, del règim jurídic del sector públic, el RD 179/1995, de 13 de juny, pel qual s’aprova el reglament d’obres, activitats i serveis de les entitats locals, les Bases Generals Tipus Reguladores de la concessió de subvencions de l’Ajuntament de La Pobla de Claramunt,  i el reglament regulador de l’activitat de foment de l’Ajuntament de La Pobla de Claramunt.

Dissetè.- Recursos contra la resolució de la subvenció

Contra la present resolució de subvencions, que posa fi a la via administrativa, pot interposar-se recurs contenciós administratiu davant el Jutjat Contenciós Administratiu de Barcelona, en el termini de dos mesos a comptar des del dia següent de la seva notificació.

Alternativament i de forma potestativa, es pot interposar recurs de reposició davant l’alcalde, en el termini d’un mes a comptar des del dia següent de la seva notificació.





L’alcalde
Antoni Mabras Marimon


La Pobla de Claramunt, data de la signatura electrònica.

